Na temelju članka 15. Statuta Županijske lučke uprave Krk i članka 8. Poslovnika o radu Upravnog vijeća Županijske lučke uprave Krk, Upravno vijeće Županijske lučke uprave Krk na \_\_\_\_\_\_\_ sjednici donijelo je

**PRAVILNIK**

**o uvjetima i kriterijima za dodjelu stalnog veza te njegovom korištenju na komunalnim dijelovima luka Županijske lučke uprave Krk**

***OPĆE ODREDBE***

**Članak 1.**

Ovim Pravilnikom o uvjetima i kriterijima za dodjelu stalnog veza te njegovom korištenju na komunalnim dijelovima luka (*u daljnjem tekstu: Pravilnik*) propisuju se uvjeti i kriteriji za dodjelu stalnog veza te njegovo korištenje na komunalnim dijelovima luke u lukama otvorenim za javni promet županijskog i lokalnog značaja (*u daljnjem tekstu: luke*), kojima upravlja Županijska lučka uprava Krk (*u daljnjem tekstu: Lučka uprava),* postupak za ostvarivanje prava na korištenje stalnog veza, uvjeti sklapanja ugovora o stalnom vezu i njihov obvezni sadržaj, kontrola i nadzor nad izvršavanjem ugovornih obveza te ostala prava i obveze u svezi ostvarivanja prava korištenja stalnog veza.

**Članak 2.**

Izrazi koji se koriste u ovom Pravilniku, a imaju rodno značenje, obuhvaćaju na jednak način muški i ženski rod, neovisno u kojem su rodu korišteni.

**Članak 3.**

Stalnim vezom u smislu ovog Pravilnika smatra se vez na komunalnom dijelu luke za korištenje kojeg se sklapa ugovor s Lučkom upravom na minimalno mjesec dana.

***UVJETI I KRITERIJI ZA DODJELU STALNOG VEZA***

**UVJETI**

**Članak 4.**

Uvjet za dodjelu na korištenje stalnog veza na komunalnom dijelu luke je dostava zahtjeva sukladno odredbama članka 13. ovog Pravilnika.

Podnositelj zahtjeva za dobivanjem ugovora o stalnom vezu na komunalnom dijelu luke dužan je uz zahtjev dostaviti slijedeću dokumentaciju:

1. osobnu iskaznicu, odnosno izvod iz sudskog registra za pravne osobe ili obrtnicu, te povlasticu o obavljanju gospodarskog ribolova (za ribarska plovila),
2. dokaz o vlasništvu plovila (valjana dozvola za plovidbu brodice izdana od nadležne lučke ispostave Lučke kapetanije, odnosno valjani Upisni list ili rješenje o upisu plovila ili izvadak iz očevidnika brodica/broda).
3. uvjerenje o prebivalištu izdano od strane Ministarstva unutarnjih poslova Republike Hrvatske (sa naznačenim svim prethodnim prebivalištima).

**Članak 5.**

Prvenstvo na dobivanje korištenja stalnog veza imaju:

1. vlasnici broda/brodice koji imaju prebivalište ili sjedište na području jedinice lokalne samouprave, i plovilo je upisano na području nadležne lučke ispostave Lučke kapetanije u svrhu obavljanja gospodarske djelatnosti posebice za ribarstvo ili prijevoz putnika;
2. vlasnici plovila koji imaju prebivalište na području jedinice lokalne samouprave, i brod/brodica je upisan na području nadležne lučke ispostave Lučke kapetanije u svrhu sporta i razonode,
3. vlasnici brodova/brodica čije plovilo pretežito boravi na tom području i upisano je na području nadležne ispostave Lučke kapetanije.

Vlasnicima u smislu stavka 1. ovog članka smatraju se i suvlasnici broda, odnosno brodice u kojima suvlasnički udio iznosi više od jedne polovine idealnog dijela.

Ograničenje veličine suvlasničkog dijela iz stavka 2. ovog članka ne odnosi se na suvlasničke udjele osoba koje su u odnosu na podnositelja zahtjeva srodnici po krvi u ravnoj liniji do bilo kog stupnja ili bračni drugovi.

**Članak 6.**

U komunalnim dijelovima luka kojima upravlja Županijska lučka uprava Krk korištenje stalnog veza može se dati najviše za 2 plovila istog vlasnika, i to 1 plovilo za gospodarske svrhe i 1 plovilo u privatne svrhe.

**KRITERIJ**

**Članak 7.**

Stalni vez daje se na korištenje prema redoslijedu utvrđenim na Listi čekanja za dodjelu prava korištenja stalnog veza (*u daljnjem tekstu: Lista čekanja*).

Lista čekanja utvrđuje se na temelju podnesenih zahtjeva za davanje prava na korištenje stalnog veza prema slijedećim kriterijima:

1. svrsi za koju se koristi plovilo
2. prebivalištu/sjedištu podnositelja zahtjeva
3. brodovima i brodicama izgrađenim od drva neplastificiranog trupa

**Članak 8.**

Način bodovanja sukladno svrsi za koju se plovilo koristi:

Tablica 1.

|  |  |
| --- | --- |
| SVRHA | BROJ BODOVA |
| Gospodarska – ribarstvo | 50 |
| Gospodarska – prijevoz putnika | 30 |
| Privatna | 20 |
| Brodovi i brodice izgrađene od drva neplastificiranog trupa | 15 |

Kako bi ostvario bodove s osnova gospodarske svrhe plovila Podnositelj uz zahtjev mora dostaviti dokaze o obavljanju gospodarske djelatnosti i to:

1. izvadak iz sudskog, odnosno obrtnog registra ne stariji od 30 dana, u izvorniku
2. Podnositelji zahtjeva ovlašteni za obavljanje djelatnosti gospodarskog ribolova - ovjereno u presliku povlastice, odnosno ovlaštenja izdanim u skladu sa zakonom i propisima koji uređuju morsko ribarstvo
3. Podnositelji zahtjeva ovlašteni za obavljanje djelatnosti prijevoza putnika - valjani dokaz o ovlaštenju za prijevoz putnika sukladno zakonom i propisima koji uređuju predmetnu djelatnost (u izvorniku ili ovjerenoj preslici)

**Članak 9.**

Način bodovanja prema prebivalištu/sjedištu:

Tablica 2.

|  |  |
| --- | --- |
| **MJESTO PREBIVANJA** | **BROJ BODOVA PREMA MJESTU PREBIVANJA** |
| Prebivalište na području JLS i na području Mjesnog odbora unutar kojeg se nalazi luka | 50 |

Način bodovanja prema duljini trajanja prebivališta/sjedišta:

Tablica 3.

|  |  |
| --- | --- |
| **MJESTO PREBIVANJA** | **BROJ BODOVA PO GODINI PREMA MJESTU PREBIVANJA** |
| 1. Kontinuirano prebivanje na području JLS i na području Mjesnog odbora unutar kojeg se nalazi luka | 3 |
| 2. Kontinuirano prebivanje na području otoka Krka | 2 |
| 3. Kontinuirano prebivanje na području Primorsko - goranske županije izvan otoka Krka | 1 |

**Napomena:** određena kalendarska godina prebivanja na nekom području može se bodovati prema samo jednom kriteriju iz Tablice 3.

Osnovni kriterij za dodjelu bodova sukladno Tablici 3 je **kontinuirano prebivanje na određenom području**, te se u slučaju prekida kontinuiteta prebivanja na određenom području gubi pravo na dodjelu broja bodova sa tog osnova za razdoblje prije prekida kontinuiteta.

Radi otklanjanja bilo kakve dvojbe, utvrđuje se da se po tri boda za svaku godinu prebivanja dodjeljuju samo onim osobama koje **u trenutku podnošenja zahtjeva imaju prebivalište na području JLS i na području Mjesnog odbora unutar kojeg se nalazi luka i to samo za posljednje neprekinuto razdoblje prebivališta na navedenom području.** U slučaju da je podnositelj zahtjeva imao prebivalište na navedenom području i ranije, ali je u međuvremenu došlo do prekida uslijed promjene prebivališta na drugo područje, za takvo prijašnje razdoblje podnositelju zahtjeva ne pripadaju po tri boda za svaku godinu, već se za takvo razdoblje primjenjuju bodovi sukladno području za koje postoji kontinuitet prebivanja (ukoliko postoji kontinuitet prebivanja s osnova točke 2. tablice pripadaju mu po dva boda, odnosno ukoliko postoji kontinuitet prebivanja s osnova točke 3. tablice pripada mu po jedan bod za godinu, a ukoliko ne postoji kontinuitet prebivanja ni po jednoj osnovi iz Tablice 3., tada mu za razdoblje do prekida kontinuiteta ne pripada ni jedan bod).

Kao dokaz o prebivalištu za fizičku osobu odnosno o sjedištu za pravnu osobu potrebno je priložiti osobnu iskaznicu, odnosno izvod iz sudskog registra za pravne osobe ili obrtnice. Duljina prebivanja utvrđuje se uvjerenjem o prebivalištu sa naznačenim svim adresama prebivališta.

Ukoliko podnositelj zahtjeva ne prebiva unutar Mjesnog Odbora u kojem se nalazi luka ili se ista ne nalazi u neposrednoj blizini, tada podnositelj stječe bodove iz Tablice 2. za jednu luku unutar svoje Jedinice lokalne samouprave koju odabere.

**Članak 10.**

Kriteriji iz članka 8. i 9. ovog Pravilnika ostvaruju se kumulativno.

U slučaju da je podnositelj zahtjeva suvlasnik plovila u skladu sa odredbom članka 5. st. 2. ovog Pravilnika, podnositelju zahtjeva pripada razmjerni broj bodova sukladno veličini njegovog suvlasničkog dijela (primjerice podnositelj zahtjeva koji je suvlasnik u 60 % brodice, ima pravo na 60 % bodova ostvarenih temeljem odredbi članaka 8 . i 9. ovog Pravilnika).

**Članak 11.**

Ukupni bodovi ostvareni prema kriterijima iz članka 8. i 9. ovog Pravilnika zbrajaju se te se na temelju ukupno utvrđenog zbroja bodova podnositelji zahtjeva uvrštavaju u Listu čekanja.

Ako dva ili više podnositelja zahtjeva prema kriterijima iz članka 8. i 9. ovog Pravilnika ostvare isti zbroj bodova, u Listu čekanja uvrštavaju se prema trenutku podnošenja zahtjeva, pri čemu prednost ima onaj podnositelj zahtjeva koji je prvi podnio potpun i uredan zahtjev. Lučka uprava će u tu svrhu prilikom svakog zaprimanja zahtjeva naznačiti točan dan, sat i minutu primitka svakog pojedinog zahtjeva

***POSTUPAK OSTVARIVANJA PRAVA NA DODJELU STALNOG VEZA***

**Članak 12.**

Pravo na dodjelu stalnog veza dodjeljuje se temeljem Liste čekanja koja može biti za jednu luku ili više luka kojima upravlja Lučka uprava.

**Članak 13.**

Zahtjev za dodjelu stalnog veza podnosi se Lučkoj upravi.

Zahtjev se podnosi na propisanom obrascu Lučke uprave. Propisani obrazac čini sastavni dio ovog Pravilnika i prilaže se istom kao Prilog 1.

Po donošenju prijedloga Liste čekanja svakom podnositelju zahtjeva putem elektroničke pošte ili preporučene pošiljke dodijelit će se korisnički kod pod kojim je zahtjev uvršten na prijedlog Liste čekanja koja se javno objavljuje.

Zahtjevu se prilažu isprave i drugi dokazi kojima se utvrđuje osnovanost zahtjeva prema odredbama ovog Pravilnika.

**Članak 14.**

Postupak za utvrđivanje Liste čekanja pokreće ravnatelj pisanom odlukom.

Postupak utvrđivanja prijedloga Liste čekanja provodi Povjerenstvo za utvrđivanje prijedloga Liste čekanja (*u daljnjem tekstu: Povjerenstvo*).

Povjerenstvo se sastoji od predsjednika i 2 (dva) člana.

Članove Povjerenstva imenuje ravnatelj od kojih jednog člana Povjerenstva imenuje na prijedlog načelnika, odnosno gradonačelnika jedinice lokalne samouprave na čijem se području nalazi luka (promjenjivi član).

Sjednice Povjerenstva saziva ravnatelj na vlastitu inicijativu ili na prijedlog 2 člana Povjerenstva.

O tijeku sjednice povjerenstva vodi se zapisnik. Zapisnik može voditi i radnik Lučke uprave koji nije član Povjerenstva, a na prijedlog predsjednika Povjerenstva ili ravnatelja.

**Članak 15.**

Kada je zahtjev za dodjelu veza nerazumljiv ili nepotpun (a osobito kada uz zahtjev nisu dostavljene isprave iz članka 4. ovog Pravilnika), Povjerenstvo će pisanim putem pozvati podnositelja zahtjeva da u roku od 15 dana otklone nedostatke.

Ako podnositelj zahtjeva u ostavljenom roku ne otkloni nedostatak, zahtjev će se odbaciti kao nepotpun.

**Članak 16.**

Na temelju obavljenog bodovanja svakog zahtjeva, Povjerenstvo će utvrditi prijedlog Liste čekanja.

Lista čekanja sadrži:

* redni broj podnositelja zahtjeva;
* korisnički kod podnositelja zahtjeva;
* broj bodova po svakom od kriterija za svakog podnositelja zahtjeva;
* ukupni zbroj bodova po podnositelju zahtjeva;
* mjesto, datum i vrijeme utvrđivanja Liste čekanja;
* uputu o ostvarivanju prava na prigovor.

Prijedlog Liste čekanja sastavlja se na sjednici Povjerenstva, a isti se javno objavljuje na web stranicama i oglasnoj ploči Lučke uprave sa jasno naznačenim danom objave i u trajanju od 30 dana od dana objave.

**Članak 17.**

Na utvrđeni redoslijed i izvršeno bodovanje podnositelj zahtjeva može podnijeti prigovor ravnatelju u roku od 30 dana od dana javne objave Liste čekanja na web stranici i oglasnoj ploči Lučke uprave.

O prigovorima odlučuje ravnatelj.

**Članak 18.**

Konačnu Listu čekanja utvrđuje ravnatelj pisanom odlukom.

Konačna Lista čekanja utvrđuje se po proteku roka za podnošenje prigovora i odgovora na sve zaprimljene prigovore iz članka 17. ovog Pravilnika.

Iznimno, ravnatelj može produljiti važenje ili dopuniti Konačnu Listu čekanja ako ocjeni to opravdanim s obzirom na broj podnositelja zahtjeva i raspoloživih stalnih vezova.

Na sadržaj i objavu Konačne Liste čekanja na odgovarajući se način primjenjuje

odredba članka 16. ovog Pravilnika.

**Članak 19.**

Za vrijeme važenja Konačne Liste čekanja podnositelji zahtjeva dužni su obavijestiti Lučku upravu o svakoj promjeni okolnosti koja je vezana za uvjete i kriterije iz članka 4. i 5. ovog Pravilnika.

Ako se za vrijeme važenja Liste čekanja promjene okolnosti iz članka 4. i 5. ovog Pravilnika tako da podnositelj zahtjeva više nema uvjeta za korištenje stalnog veza, podnositelj zahtjeva briše se s Liste čekanja.

Odluku o tome donosi ravnatelj na prijedlog Povjerenstva.

**Članak 20.**

Odluke ravnatelja u postupku dodjele stalnih vezova (primjerice konačna lista, odluka o dodjeli veza) nisu upravni akti, već akti poslovanja Lučke uprave.

**Članak 21.**

Stalni vez daje se na korištenje podnositeljima zahtjeva prema redoslijedu na Listi čekanja za odgovarajući vez koji odgovara stvarnim dimenzijama plovila podnositelja zahtjeva (dužine i širine plovila preko svega).

O davanju stalnog veza na korištenje odlučuje ravnatelj u skladu s odredbom stavka 1. ovog članka.

Pravo korištenja stalnog veza stječe se sklapanjem ugovora o stalnom vezu.

Ako podnositelj zahtjeva ne prihvati ponuđeni mu stalni vez, briše se iz Liste čekanja, a stalni vez ponudit će se podnositelju zahtjeva koji je sljedeći na Listi čekanja.

**Članak 22.**

Stalni vez se može dati na privremeno korištenje, najdulje 6 mjeseci, u slijedećim slučajevima:

* korisnicima kojima je zbog radova na lučkoj podgradnji ili lučkoj nadgradnji onemogućeno korištenje stalnog veza za koji ima ugovor o stalnom vezu;
* korisnicima koji zbog oštećenja lučke podgradnje ili uređaja, odnosno opreme na vezu ne mogu sigurno koristiti vez za koji imaju ugovor o stalnom vezu;

***UVJETI SKLAPANJA UGOVORA O STALNOM VEZU I NJIHOV OBVEZNI SADRŽAJ, TE KORIŠTENJE STALNOG VEZA***

**Članak 23.**

Pravo korištenja stalnog veza uređuje se ugovorom, a dodjeljuje se u odnosu na konkretno plovilo.

**Članak 24.**

Pravo korištenja stalnog veza se ne može se otuđiti, ustupiti, ili na bilo koji drugi način prenijeti na drugu osobu niti se prijenosom prava vlasništva na plovilu prenosi i pravo korištenja stalnog veza.

Iznimno, pravo korištenja stalnog veza može se naslijediti ukoliko korisnik umre ili ukoliko korisnik – vlasnik obrta umre, a vođenje obrta se nastavi sukladno propisima o obrtu.

Nasljednik korisnika veza iz prethodnog stavka ovog članka stupa na mjesto korisnika veza ukoliko u roku od 6 mjeseci od dana smrti korisnika stalnog veza podnese pisani zahtjev za sklapanje dodatka ugovora o stalnom vezu uz uvjet da uz takav zahtjev dostavi:

1. Pravomoćno rješenje o nasljeđivanju iz kojeg proizlazi da je naslijedio pravo vlasništva na plovilu za koje je njegovom predniku dodijeljeno pravo korištenja stalnog veza

U slučajevima iz stavka 3. Lučka uprava će s nasljednikom sklopiti dodatak Ugovora gdje će se navesti da će ugovor o stalnom vezu, u odnosu na nasljednika, biti na snazi do isteka roka na koji je sklopljen sa ostaviteljem. Ukoliko je s ostaviteljem bio sklopljen ugovor na neodređeno vrijeme, dodatak ugovora sa nasljednikom se sklapa na najduže 10 godina, odnosno na najduže jednu godinu ukoliko se radi o plovilu za gospodarsku djelatnost.

U slučajevima kada je više osoba naslijedilo plovilo za koje je njihovom predniku dodijeljeno pravo korištenja stalnog veza, dodatak ugovora sukladno prethodnim odredbama ovog članka sklapa se onim nasljednikom koji je pravovremeno podnio potpuni i uredni zahtjev iz stavka 3. ovog članka pri čemu nasljednici zajednički koriste vez, sve pod uvjetom da se vez koristi sukladno odredbama ovog pravilnika i to isključivo samo za naslijeđeno plovilo.

Ukoliko nasljednici ne postupe na način i u rokovima propisanima prethodnim odredbama ovog članka, pravo korištenja stalnog veza prestaje smrću korisnika.

**Članak 25.**

Na obvezni odnos između Lučke uprave i korisnika koji su sklopili ugovor o stalnom vezu primjenjuju se Statut, ovaj Pravilnik, Pravilnik o redu u lukama te drugi opći akti Lučke uprave kao i propisi o obveznim odnosima.

**Članak 26.**

Ugovor o stalnom vezu obavezno mora sadržavati:

* osobne podatke o korisniku veza
* mjesto priveza plovila na obilježenom vezu s istaknutim brojem, koji je ugovorom dodijeljen korisniku
* sve uvjete sigurnosti plovidbe u luci i održavanja reda u luci
* vrijeme na koje se ugovor zaključuje
* podatke o plovilu
* odredbe o prestanku ugovora
* ostala osnovna prava i obveze korisnika stalnog veza

Korisnici su dužni u roku od 30 dana obavijestiti Lučku upravu o svakoj promjeni koja je od utjecaja na pravo korištenja stalnog veza.

Korisnik veza koji namjerava prodati ili na drugi način otuđiti plovilo koje je predmet ugovora i steći novo plovilo za nastavak korištenja veza za takvo novo plovilo mora dobiti pisanu prethodnu suglasnost Lučke uprave potpisanu po ravnatelju Lučke uprave, a na prijedlog Službe lučkog redarstva.

Prilikom donošenja odluke o suglasnosti iz prethodnog stavka ovog članka Lučka uprava će voditi računa o tome jesu li gabariti (širina i dužina plovila preko svega) novog plovila odgovarajući za predmetni vez.

Pri davanju prijedloga ravnatelju Služba lučkog redarstva mora voditi računa o usklađenosti odredbe iz prethodnih stavaka ovog članka sa ostalim internim aktima Lučke uprave, posebice sa Pravilnikom o redu u lukama Županijske lučke uprave Krk.

**Članak 27.**

Ugovor o stalnom vezu sklapa se na određeno vrijeme, ali ne dulje od deset godina.

Ugovor o stalnom vezu za korisnike koji imaju plovilo registrirano za gospodarske svrhe sklapa se na određeno vrijeme, ali ne dulje od jedne godine.

Predložak teksta Ugovora čini prilog 2. i sastavni je dio ovog Pravilnika.

Na ugovor o stalnom vezu ne primjenjuju se odredbe obveznog prava o prešutnom obnavljanju obveznog odnosa u slučaju nastavka korištenja nakon proteka roka na koji je ugovor o sklopljen.

Nakon isteka ugovornog roka iz stavka 1. ovog članka korisnik koji udovoljava uvjetima iz članka 4. ovog Pravilnika ima pravo prvenstva pri sklapanju novog Ugovora u odnosu na druge podnositelje zahtjeva koji imaju jednaki broj bodova.

**Članak 28.**

Korisnik stalnog veza dužan je dodijeljeni mu vez upotrebljavati pažnjom dobrog gospodara u skladu s uobičajenim načinom njegove uporabe, te nije ovlašten preuređivati, dograđivati postavljati i mijenjati mjesto vezivanja bez prethodno dobivene pisane suglasnosti Lučke uprave.

**Članak 29.**

Korisnik veza se obvezuje pridržavati propisanog reda u lukama te izvršavati naloge Lučke uprave.

**Članak 30.**

Korisnik ne smije svojim postupcima ugrožavati sigurnost plovidbe u luci ili sigurnost drugih plovila na njihovim vezovima.

**Članak 31.**

Korisnik koji vez koristi suprotno odredbama članaka 28., 29. i 30. ovog Pravilnika odgovara Lučkoj upravi ili trećoj osobi za nastalu štetu, a posebice odgovora za štetu koja nastane kao posljedica izlijevanja ili izbacivanja ulja i/ili goriva iz njegovog plovila u akvatoriju veza, a utvrdi se da je do iste došlo krivnjom ili krajnjom nepažnjom Korisnika.

**Članak 32.**

Pravo korištenja stalnog veza prestaje:

* smrću ili prestankom korisnika osim u slučaju iz članka 24. st. 2., 3. i 4.,
* brisanjem plovila iz upisnika brodova, upisnika jahti ili evidencije brodica (očevidnika) lučke kapetanije, odnosno njene ispostave mjesno nadležne za jedinicu lokalne i područne (regionalne) samouprave u kojoj se luka nalazi,
* u slučaju otuđenja plovila po bilo kojem osnovu, osim u slučaju iz članka 26. st. 3. ovog Pravilnika,
* u slučaju prijenosa poslovnih udjela u pravnoj osobi korisniku veza
* istekom roka na koji je ugovor sklopljen,
* u slučaju trajnog nekorištenja veza, pri čemu se trajnim nekorištenjem veza smatra uklanjanje plovila sa veza u razdoblju duljem od 90 dana
* odustajanjem od daljnjeg korištenja,
* sporazumnim raskidom ugovora,
* jednostranim raskidom ugovora,
* oduzimanjem prava daljnjeg korištenja,
* i u ostalim slučajevima utvrđenim ovim Pravilnikom.

Nastupanjem okolnosti iz točaka 1., 2., 3. 4., 5 i 6. ovog članka smatra se da je ugovor o stalnom vezu raskinut po samom zakonu i to od trenutka nastupa takvih okolnosti.

**Članak 33.**

Korisniku veza oduzima se pravo na daljnje korištenje veza u slijedećim slučajevima:

* ako se ne pridržava propisanog reda u lukama,
* ako ne plati u propisanom roku propisane lučke pristojbe i naknadu za vez,
* ako ne izvršava naloge Lučke uprave,
* ako svojim postupcima ugrožava sigurnost plovidbe u luci ili sigurnost drugih plovila na njihovim vezovima,
* ukoliko postupa suprotno odredbama ovog Pravilnika i Ugovora o korištenju veza
* ukoliko plovilo za koje mu je vez dan na korištenje koristi u svrhe različite od onih za koje mu je vez dan
* ukoliko korisnik vez koristi suprotno odredbama članaka 28., 29. i/ili 30. ovog Pravilnika

Korisnik koji vez koristi suprotno odredbama prethodnog stavka ovog članka te odredbama Pravilnika o redu u lukama Županijske lučke uprave Krk biti će pisanim putem upozoren na navedene povrede uz nalog da takve povrede otkloni u roku određenim navedenim upozorenjem.

Ukoliko korisnik ne postupi po nalogu iz pisanog upozorenja u danom roku Lučka uprava može s korisnikom raskinuti ugovor o stalnom vezu.

**Članak 34.**

Korisnik čije je pravo korištenja veza prestalo temeljem članka 32. i 33. ovog Pravilnika dužan je u roku od 8 dana od dana prestanka prava korištenja predati Lučkoj upravi vez u stanju u kakvom ga je primio slobodan od plovila.

Uređaje ili naprave veza na kojima je korisnik na temelju ugovora imao stalni vez, dužan je korisnik predati Lučkoj upravi u stanju u kojem ih je primio.

Korisnik odgovara za štetu Lučkoj upravi nastalu pri uklanjanju nedostataka na tim uređajima ili napravama nastalih u vrijeme trajanja ugovora.

***KONTROLA I NADZOR NAD IZVRŠAVANJEM UGOVORNIH OBVEZA I KORIŠTENJEM STALNOG VEZA***

**Članak 35.**

Kontrolu i nadzor nad izvršavanjem financijskih obveza koje proizlaze iz odredbi ovog Pravilnika i ugovora o stalnom vezu izvršava Služba financijsko-knjigovodstvenih poslova.

**Članak 36.**

Kontrolu i nadzor nad korištenjem veza i pripadajuće opreme provodi Služba lučkog redarstva.

**Članak 37.**

Lučka uprava će korisnike vezova koji vez koriste suprotno odredbama ovog Pravilnika ili Ugovora o korištenju stalnog veza pozvati da u roku od 8 dana otklone sve uočene nepravilnosti, a u protivnom će raskinuti ugovor.

**Članak 38.**

Lučka uprava će vlasnika plovila koji koristi stalni vez bez valjane pravne osnove pozvati da u roku od 8 dana sam ukloni plovilo iz komunalnog dijela luke.

Rok iz stavka 1. ovog članka može biti i kraći ukoliko Lučka uprava ili nadležna tijela lučke kapetanije, inspekcija ili pomorska policija ocijene da se plovilo mora bez odgode ukloniti radi sprečavanja neposredne i očite štete ili radi bitnog narušavanja reda u luci.

Ako vlasnik plovila iz stavka 1. ovog članka ili korisnik stalnog veza kojem je oduzeto pravo daljnjeg korištenja veza (ili je ugovor o vezu prestao iz bilo kojeg drugog razloga) ne ukloni svoje plovilo sam u ostavljenom roku, Lučka uprava će plovilo neposredno ili putem treće osobe ukloniti na teret i rizik vlasnika plovila ili dotadašnjeg korisnika stalnog veza.

***PRIJELAZNE I ZAVRŠNE ODREDBE***

**Članak 39.**

Danom stupanja na snagu ovog Pravilnika prestaje važiti Pravilnik o uvjetima i kriterijima za dodjelu stalnog veza te njegovom korištenju na komunalnim dijelovima luka Županijske lučke uprave Krk (KLASA: 023-01/20-01/03, URBROJ: 2170/1-20/1-104 od 22. prosinca 2020. godine).

Danom stupanja na snagu ovog Pravilnika, Konačna lista čekanja ostaje na snazi do isteka njenog važenja, a sa zahtjevima zaprimljenima nakon stupanja na snagu ovog Pravilnika postupat će se u skladu s odredbama ovog Pravilnika, o čemu je ravnatelj dužan pisano izvijestiti podnositelja zahtjeva.

Ukoliko Lučka uprava danom stupanja na snagu ovog Pravilnika nema utvrđenu Konačnu listu, na sve podnesene zahtjeve kako prije tako i nakon stupanja na snagu primjenjivati će se odredbe ovog Pravilnika.

**Članak 40.**

Ovaj Pravilnik stupa na prvog dana od dana objave na oglasnoj ploči Lučke uprave.

*KLASA: \_\_\_\_\_\_\_\_\_\_\_\_\_\_\_\_\_\_*

*URBROJ: \_\_\_\_\_\_\_\_\_\_\_\_\_\_\_\_\_*

*U Krku, \_\_. \_\_\_\_\_\_\_\_\_\_\_ 2023. godine*

**ŽUPANIJSKA LUČKA UPRAVA KRK**

**Upravno vijeće**

Predsjednica Upravnog vijeća

Nada Milošević